रायपुर : बीजेपी के कार्यक्रमों को कवर करते हुए हेलमेट पहने नजर आ रहे पत्रकार!  
पत्रकार सुमन पांडेय के साथ कथित तौर पर मारपीट की गई
इस घटना का विरोध जताने के लिए हेलमेट पहन रहे रिपोर्टर
बीजेपी के प्रदेश कार्यालय के बाहर पत्रकारों ने धरना भी दिया
छत्तीसगढ़ की राजधानी रायपुर में इन दिनों पत्रकार बीजेपी की कवरेज के दौरान हेलमेट पहने नजर आते हैं. ऐसा ही कुछ नजारा मंगलवार को शहर में दिखा जब नगर निगम रायपुर में बीजेपी पार्षदों के प्रदर्शन को कुछ पत्रकारों ने हेलमेट पहनकर कवर किया. यह विरोध 2 फरवरी की घटना को लेकर है. उस दिन बीजेपी के प्रदेश कार्यालय एकात्म परिसर में बैठक आयोजित की गई थी. इसके कवरेज के दौरान एक पत्रकार सुमन पांडेय के साथ कथित तौर पर मारपीट की गई. इस मामले में पुलिस ने रायपुर बीजेपी प्रमुख राजीव अग्रवाल और तीन पार्टी पदाधिकारियों के खिलाफ एफआईआर दर्ज की थी.
 
 
पत्रकारों का दल आरोपियों को पार्टी से निलंबित करने की मांग कर रहा है. इसके तहत शनिवार देर रात तक बीजेपी के प्रदेश कार्यालय के बाहर पत्रकारों ने धरना भी दिया.

आरोपी बीजेपी पदाधिकारियों को निलंबित करने की मांग को लेकर रविवार तीन फरवरी से पत्रकारों का दल प्रेस क्लब रायपुर के सामने धरने पर बैठा है.